**Interzicerea Fumatului în spațiile publice**

În această lucrare voi încerca să argumentez pentru implementarea unei legi în vederea interzicerii fumatului în spațiile publice. Prin implementarea unei asemenea măsuri, cetățenii aflați în spațiile publice vor avea dreptul să fumeze doar în locurile special amenajate. Poziția mea în vederea temei abordate este pro, prin urmare voi aduce drept prim argument protejarea sănătății persoanelor din jur. Pe de altă parte, drept contra argument voi susține dreptul oamenilor la libertatea de a consuma tutun oriunde. Cu toate acestea, contrar ultimului argument, din punct de vedere moral sănătatea altora ar trebui să fie prioritară libertății personale.

Voi începe prin prezentarea primului argument, respectiv protejarea sănătății persoanelor nefumătoare. Fumul de țigară conține substanțe nocive precum tutunul care pot cauza boli grave precum cancerul. Cu toate că fumătorul este principalul afectat de aceste substanțe, persoanele aflate în preajma lui sunt de multe ori afectate într-un mod indirect. Consumul de tutun atât pasiv cât și activ în special de către minori sau femei gravide este extrem de nociv, iar fumatul în spațiile publice poate crește riscul expunerii lor la această substanță. Pe de altă parte, o lege ce ar interzice fumatul în spațiile publice poate preveni expunerea celorlalți la tutun. Ca de exemplu, atunci când o persoană fumează la o terasă, fumul va fi consumat în mod indirect și de persoanele din jurul lui, afectându-le sănătatea.

Din punct de vedere moral, o acțiune ce impactează negativ persoanele din jur ar trebui să fie interzisă sau cel puțin limitată atâta timp cât nu aduce avantaje. Astfel, spre deosebire de autovehicule, care ne ajută să ne deplasăm în timp util, dar poluează și afectează sănătatea altora prin gazele de eșapament degajate, fumatul nu aduce niciun avantaj consumatorului, fiind doar o dependență distructivă, de care putem indispune.

În continuare voi susține argumentul contra, respectiv dreptul oamenilor la libertatea de a fuma oriunde. Un drept fundamental al oamenilor este cel la libertate, cu toate acestea, legea interzicerii fumatului în spațiile publice încalcă acest drept prin constrângerea zonelor în care este permis fumatul.

Contrar argumentului prezentat, din punct de vedere moral, sănătatea celorlalți trebuie să fie prioritară libertății personale. Astfel, ținând cont de faptul că fumatul nu aduce niciun beneficiu fumătorului, fiind doar o dependență distructivă, sănătatea altora ar trebui pusă prioritară plăcerii personale de a consuma tutun. Prin urmare, putem argumenta cum că prin dorința unei persoane de a-și exprima libertatea personală prin consumul de tutun, ceilalți nu ar trebui să fie afectați atâta timp cât se afla pe spații publice. Astfel, o lege ce ar interzice fumatul în așa locuri, ar fi benefică sănătății altora dar și a fumătorilor, prin diminuarea ocaziilor de a consuma tutun.

Cu toate că prin legea abordată, fumătorii vor fi constrânși să consume tutun doar în spațiile special amenajate, libertatea lor nu va fi încălcată, ținând cont că vor fi liberi să fumeze în continuare, atâta timp cât respectă zonele în care le este permis să fumeze. Din punct de vedere moral, libertatea unei persoane trebuie acordată atâta timp cât aceasta nu îi afectează negativ pe ceilalți. Astfel, prin libertatea unora de a fuma în spațiile publice, libertatea celor din jur de a respira un aer curat ar fi încălcată. De asemenea, uitându-ne la legea curentă a României, prin care fumatul este interzis în toate spațiile publice închise (conform legii numărul 15/2016, articolul 1), putem observa că statul a impus cu succes o măsură asemănătoare, abordată frecvent în Europa, din care mulți cetățeni au beneficiat. Ca de exemplu, persoanele nefumătoare și familiile nu mai sunt constrânse de alegerea unui local în care să poată sta, fără ca sănătatea personală sau a copiilor să fie afectată de tutunul consumat de alții. Pe de altă parte, consumatorii de tutun au fost afectați, fiind obligați să fumeze doar în exterior, respectiv să se deplaseze până în zonele unde le este permis să consume tutun. Prin urmare se poate observa cum prin implementarea unei legi ce ar interzice fumatul în spațiile publice, vor fi limitate și mai mult zonele unde se poate consuma tutun, iar persoanele nefumătoare cât și familiile vor avea de câștigat.

În consecință, conform argumentelor prezentate, fumatul ar trebui interzis în spațiile publice, pentru ca sănătatea altora să fie pusă prioritară plăcerii și libertății personale. Cu toate acestea, ar trebui să existe spații special amenajate pentru fumat, unde sănătatea altora să nu fie afectată, iar plăcerea și libertatea personală să fie satisfăcute.